钦定古今图书集成/方舆汇编/边裔典/第101卷 > 《出产》
## 钦定古今图书集成/方舆汇编/边裔典/第101卷 > 《出产》

山多异木，无木处乃犀象屯聚养育之地，珍禽奇兽
不计其数。细色有翠毛、象牙、犀角、黄蜡，麤色有降真
豆蔻、姜黄、紫梗大枫子油、翡翠，其得也颇难。盖丛林
中有池，池中有鱼，翡翠自林中飞出求鱼。蕃人以树
叶蔽身，而坐水滨，笼一雌以诱之，手持小网，伺其来
则罩有，一日获三五，只有终日全不得者。象牙则山
僻人家有之，每一象死，方有二牙，旧传谓“每岁一换
牙”者，非也。其牙以标而杀之者上也；自死而随为人
所取者次之。死于山中多年者，斯为下矣。黄蜡出于
村落朽树间，其一种细腰蜂如蝼蚁者，蕃人取而得
之，每一船可收二三千块，每块大者三四十斤，小者
亦不下十八九斤。犀角白而带花者为上黑，为下降，
真生丛林中，蕃人颇费砍斫之劳，盖此乃树之心耳。
其外白木可厚八九寸，小者亦不下四五寸。豆蔻皆
野人山上所种。画黄乃一等树间之脂，蕃人预先一
年以刀砍树，滴沥其脂，至次年而始收。紫梗生于一
等树枝间，正如桑寄生之状，亦颇难得。大枫子油乃
大树之子，状如椰子而圆，中有子数十枚。胡椒间亦
有之，缠藤而生，累累如绿草子。其生而青者更辣。